Prudentzio (santua)

San Prudentzio (Armentia, Araba,  - El Burgo de Osma, Soria, 605eko apirilaren 28a) VI edo VII. mendeko santu katoliko bat da. Anakoreta eta elizgizona, Tarazonako apezpiku ere izan zen. Arabako santu zaindaria da XVII. mendearen erdialdetik, eta haren omenezko jaieguna apirilaren 28an da, santuaren heriotzako egunean. Araban, San Prudentzio jaietako ospakizun nagusia Armentian izaten da, santu horri eskainitako basilikaren alboan; eta Euskal Herriko beste herri batzuetan ere ospatzen dira San Prudentzio jaiak (adibidez, Gipuzkoako Getaria eta Lazkao herrietan).

 Bizitza 
Gaur egun Gasteizko udalerrian dagoen Armentia herrian jaio zen. 15 urterekin, gurasoen etxea utzi eta Soriako mendialdera alde egin zuen. Mikel Goiaingeruaren zaintzapean zegoen koba eta otoitz-leku batean, sekulako aurrerakada egin omen zuen santutasun-bidean, hura izan baitzen sendotu eta goi argiz bete zen lekua. San Prudentzio Kalagorriko apostolua eta geroago gotzain jainkozale sutsua izan zen.

Kondairak dioenez, Elizaren eta herriaren arteko gatazka zela eta, Osma hiria bi zatitan banaturik zegoen. Bi aldeetakoen eskariz, San Prudentzio gotzainari deitu zioten, eta hark bakea ezartzea lortu zuen. Hori dela eta, geroztik Bakearen Aingerua izenaz ezagun da Prudentzio.

Handik hiru egunera hil zen. Egungo Errioxako Laturce mendian (Clavijo udalerria) lurperatu zuten. Geroago, han monasterio bat eraiki zuten, Prudentzioren omenez. Armentiako basilika ere haren omenez egina da. 950. urtean, Prudentzioren gorpuzkiak Naiarako Santa Maria monasteriora aldatu zituzten.

 Ikus, gainera 
 San Prudentzio jaiak (Araba)
 Santuaren jauregi-etxea

 Kanpo estekak 

Kategoria:Gasteizko kultura
Kategoria:Gasteiztarrak
Kategoria:Santu katolikoak
Kategoria:VII. mendeko biografiak
Kategoria:Tarazonako apezpikuak
Kategoria:Euskal Herriko santuak
Kategoria:Calahorrako apezpikuak
Kategoria:Eremutarrak